
És per a mi un plaer i un veritable honor haver estat designat per apadrinar 
el Dr. Lluís Delclòs i Soler en la investidura com a doctor honoris causa per la 
Universitat Rovira i Virgili. Aquest apadrinament vull que s'entengui en el sen- 
tit de transmissor i presentador a la comunitat universitària de l'extraordinària 
trajectòria científica i professional del candidat, reconeguda a bastament arreu. 

Fa dos dies es va complir el primer centenari de la troballa realitzada pel 
físic austríac VVilhelm Ronrad Ròntgen, presentada en una escarida publicació 
de quatre fulls, a la Societat Físico-mèdica de VVúrzburg. Havia descobert els 
raigs X. A partir d'aquell moment, la història de la medicina pot ésser dividida 
en dues fases: abans i després d'aquest descobriment. Cent anys més tard, la 
seva utilització en la pràctica mèdica i la de les radiacions ionitzants en gene- 
ral han permès sens dubte guarir persones, fins no fa gaire, sense esperança. 
Però aquest ha estat un camí llarg, en el qual moltes han estat les etapes que 
s'han hagut de cobrir, i difícil el control d'una eina potencialment perillosa. Les 
passes s'han anat fent a poc a poc, i cada un dels avenços que han permès el 
grau d'eficàcia de què avui gaudim tenen hores i hores de treball al darrere 
amb noms propis, jornades de dedicació apassionada a la tasca de lliurament i 
dedicació de la vida pròpia a la dels altres. Un d'aquests noms és sens dubte el 
del Dr. Lluís Delclòs i Soler. 

Nascut a Tarragona, fill d'una família fortament compromesa amb la profes- 
sió mèdica, el seu pare va ser metge radiòleg en aquesta ciutat. El seu avi ma- 
tern, president del Col-legi de Metges, va seguir els estudis de medicina perquè 
l'atzar i el destí així ho van determinar, ja que en un primer moment va sentir la 
vocació de l'enginyeria naval, dictada, sens dubte, per la força del port de la 
Mediterrània que el va veure néixer. Afortunadament per a moltes persones, es 
decidí a estudiar medicina a la Facultat de la Universitat de Barcelona, mercès 
en part a una beca de la Diputació de Tarragona. Es llicencià l'any 1950. Els 
primers temps com a metge els va dedicar a completar la formació, ja que as- 
sistia com a observador al Departament de Terapèutica Física que dirigia el 
professor V. Carulla a la Facultat de Medicina de Barcelona, al mateix temps 
que col-laborava amb el seu pare a Tarragona. 

Aquestes primeres experiències profesionals de ben segur van segellar el 

seu compromís amb la professió mèdica i la seva responsabilitat davant la so- 
cietat. És probablement per això que decidí marxar a ampliar coneixements en 
l'especialitat que ja l'havia captivat per sempre, la radioteràpia. Treballà com a 
metge resident al Christie Hospital 8: Holt Radium Institute de Manchester, sota 
la supervisió del professor R. Paterson, i va obtenir el Diploma en Radioteràpia 
mèdica del Royal College of Physicians of London and Royal College of Sur- 
geons of England el 1957 

Amb aquest bagatge tornà a la seva ciutat natal, on treballà per un període 
de tres anys com a radiòleg a l'Hospital de Sant Pau i Santa Tecla. L'ànsia de 
desenvolupar la tasca al nivell més alt possible el féu tornar a marxar, en aques- 
ta ocasió definitivament, al que ha estat el seu destí en els darrers trenta—cinc 
anys, Houston, a l'estat de Texas (Estats Units). 

Després d'una llarga travessia atlàntica amb vaixell, arribà als Estats Units 
on, de la mà del que ha estat el seu col-lega i veritable padrí, el professor Fletch- 
er, inicià l'activitat com a associat de radioteràpia en un dels centres més im- 
portants del món pel que fa a l'assistència, docència i recerca en oncologia, el 
MD Anderson Hospital 8: Tumor Institute de Houston, centre al qual actual- 
ment continua vinculat. Durant dos anys, de 1969 a 1971, va ocupar la direc- 
ció del Centro de Oncología de l'Hospital General d'Astúries. Però aquesta ex- 
periència no va omplir les expectatives professionals del Dr. Delclòs en un país 
i en un moment en què la projecció i el desenvolupament professional al nivell 
científic més alt eran fets poc rellevants. 

Ha estat professor assistent de radiologia a les Universitats de Texas i Nova 
Yorh, professor associat de terapèutica radiològica a la Universitat de Texas i 
des de fa quasi quinze anys ocupa la càtedra d'oncologia clínica Margaret and 
Ben Love en honor al Dr. Charles A. LeMaistre. I com que en medicina és im- 
possible desvincular l'activitat docent de la pràctica assistencial, la realitza al 
MD Anderson Hospital i com a consultor de terapèutica radiològica en dife- 
rents hospitals de l'estat de Texas. 

El treball del Dr. Lluís Delclòs ha estat fonamental per al desenvolupament i 
l'aplicació clínica de la radioteràpia en el tractament del càncer. En aquest 
camp és una autoritat mundial, especialment en el tractament radioteràpic de 
les neoplàsies ginecològiques, de matriu, Ovari o mama, camp en el qual ha 
aportat tecnologia innovadora, ha avaluat diferents sistemes i pautes d'irradia- 
ció i, en definitiva, ha permès que molts centres sanitaris del món puguin apli- 
car actualment la radioteràpia de forma més acurada i efectiva. El treball del Dr. 
Delclòs ha ajudat sens dubte a incrementar els coneixements científics, però 
també, i potser això és més important, a curar moltes dones d'arreu. Gràcies a 

ell, moltes persones i famílies han vist llum al final d'un camí que s'havia iniciat en 
la foscor més profunda de la desesperança. Molta gent viu gràcies a la seva vida. 

La comunitat científica reconeix la seva tasca, que ha estat motiu de múlti- 
ples publicacions en les revistes més importants de l'especialitat, com Radio- 
logy, American Journal of Roentgenology, Radium Therapy and Nuclear Medi- 
cine, International Journal of Radiation Oncology, Biology Physics, American 
Journal of Clinical Oncology, Gynecologic Oncology, Cancer, Radiotherapy 
and Oncology, Endocuritherapy/Hyperthermia Oncology, International Journal 
of Gynecologic Cancer, entre altres. De la seva obra cal destacar també l'auto- 
ria de nombrosos llibres i capítols de llibres sobre la seva especialitat, que s'a- 
propen al centenar. 

El Dr. Delclòs és membre de dret de nombroses societats científiques inter- 
nacionals, però cal fer esment especial de la Gilbert H. Fletcher Society, de la 
qual va ser soci fundador i ha estat president. 

Un punt de l'activitat científica del Dr. Delclòs que cal destacar és el con- 
tacte constant amb l'Amèrica llatina, al qual de ben segur ha contribuit, junta- 
ment amb la categoria personal i centífica, l'origen. En reconeixement a aques- 
ta relació, ha estat distingit amb nombrosos nomenaments de societats que 
combaten el càncer a l'Argentina, El Salvador, Brasil, on hi ha una sala per a 
irradiació intracavitària dedicada a ell (sala Lluís Delclòs) a l'Hospital Santa 
Mónica a Belo Horizonte. Actualment és president del CRILA (Círculo de Ra- 
dioterapeutas Íbero-latino Americano). 

El nombre de distincions no és menor als Estats Units, on ha estat nomenat 
Lecturer del Dennard—Carroll Memorial a Dallas, membre honorari de The Cal- 
ifornia Radiological Society, Lecturer Gilbert H. Fletcher a Minneapolis i ha 
rebut la Medalla d'Or Fernando Bleodorn a Boston, entre altres. 

El d'avui és un reconeixement que s'afegirà a d'altres de l'Estat espanyol, 
com la Cruz Oficial de la Orden del Mérito Civil, o al doctorat honoris causa 
per la Universitat Autònoma de Madrid. I és ben cert que la seva ciutat natal no 
l'oblida, ja que el distingí com a Tarragoní Absent el 1978, el nomenà Fill Pre- 
dilecte de la ciutat el 1986 i li va encarregar de fer el pregó de la Setmana Santa 
de 1984. 

El Dr. Lluís Delclòs i Soler és un home vital, espòs i pare, científic i humà, 
arrelat a Tarragona i a la Mediterrània malgrat la distància que el destí ha inter- 
posat. És amant de la mar, la cuina, els cavalls i les persones que necessiten 
ajut, ajut en el moment més important de la vida de l'ésser humà, quan la mort 
o la greu malaltia truca a la porta. Ell ha treballat perquè aquest encontre, si 
més no, es vesteixi d'esperança. 

Rector Magnífic, en la mesura que m'ha estat possible he exposat la vida i 
l'obra del Dr. Lluís Delclòs i Soler. Demano que amb la vostra autoritat li sigui 
atorgat el reconeixement dels seus mèrits. Rector Magnífic, us demano que us 
digneu nomenar doctor honoris causa l'Excm. Sr. Lluís Delclòs i Soler i incor- 
porar-lo a la nostra Universitat. 

Se celebra aquest any el centenari del descobriment dels raigs X fet pel físic 
alemany VVilhelm Ronrad Ròntgen. Jo parlaré avui de l'impacte que aquest des- 
cobriment ha tingut en el desenvolupament del tractament del càncer del coll 
de l'úter que, junt amb el descobriment de la radioactivitat natural del qual se 
celebrarà el primer centenari l'any que ve (1996) feta pel físic francès Antoine- 
Henri Becquerel, van ésser els pilars fonamentals sobre els quals s'ha pogut 
aconseguir que aquest càncer diagnosticat a temps es curi amb un mínim de 
complicacions. 

D'una forma modesta i encara essent estudiant de medicina, als anys qua- 
ranta, ajudava el meu pare, Lluís Delclòs i Balvey, tarragoní com jo, a tractar 
malalties amb el colpostat (aplicador útero-vaginal carregat amb tubs de radi) 
que ell va dissenyar durant la Guerra Civil espanyola i que va ésser construit per 
un mecànic dels ferrocarrils de Tarragona amb pocs mitjans i molta habilitat. 

He tingut el privilegi de formar part del MD Anderson Hospital and Tumor 
Institut (actualment MD Anderson Cancer Center) des del març de 1960, fa ja 
més de trenta-cinc anys. Allí he pogut tractar moltes malalties de la matriu amb 
tumors malignes, potser la sèrie més gran del món, malalties que han estat trac- 
tades de manera sistemàtica i racional. Però tornem al principi, ja que el camí 
ha estat llarg i cada pas fet ha costat anys de dedicació. 

És interessant que l'aplicació dels raigs X com a mitjà terapèutic va co- 
mençar pocs mesos després que fossin descoberts. Sabem que un estudiant de 
medicina, Emil Grubbe, va tractar a Chicago una malalta amb càncer de 
mama. Els aparells de raigs X d'aquells anys eren poc potents i així es van que- 
dar durant molts anys. A més, al principi ningú no tenia ni idea de les seves 
propietats físiques i/o efectes biològics. L'any seguent (1896) es va descobrir la 
radioactivitat natural i dos anys més tard, a París, el matrimoni Pierre i Marie 
Curie (nada Manya Sldodovysta, a Polònia) van aillar el poloni i uns mesos des- 
prés, el radi. No obstant això, va ésser Bequerel qui va observar primer l'efecte 
biològic del radi. Pierre Curie va morir prematurament atropellat per un car- 
ruatge, i va ésser la seva vídua qui va continuar la feina que tots dos havien co- 
mençat, motiu pel qual més tard va ésser guardonada amb els premis Nobel de 
Física (1903) i Química (1911). 

Sembla que l'any 1903 Margaret Cleves va tractar amb radi a Nova Yorle les 
dues primeres malaltes amb càncer de coll de l'úter, dos anys després que Be- 
querel n'observés l'efecte biològic. Tubs i agulles molt primitius eren implantats 
directament a l'úter i als teixits del voltant. La primera malalta que va viure vuit 
anys després del tractament amb radi va ésser tractada, també a Nova Yort, pel 
cirurgià Robert Abbe l'any 1905 i va morir el 1913 sense cap evidència de 
tumor. 

El primer gran grup (213 malalts) va ésser tractat per H. A. Xelly i C. F. Bor- 
man entre els anys 1909 i 1911, i el Dr. Henry Janevvay va començar a tractar 
malalts de forma sistemàtica al Memorial Hospital de Nova Yorhe. Això resu- 
meix, més o menys, el que es va fer als Estats Units durant els anys anteriors à 
la Primera Guerra Mundial. 

L'any 1910 el suec Forssell va posar en pràctica l'anomenat sistema d'Esto- 
colm que, igual que el sistema de París, es van establir després de la Primera 
Guerra Mundial (durant la guerra els esforços es dedicaven a altres activitats). 
El sistema d'Estocolm es va desenvolupar durant els anys vint sota la direcció 
de J. Heyman. Consistia bàsicament en la introducció repetitiva (dos o tres 
cops) de quantitats relativament grans de radi a la matriu i a la part alta de la 
vagina. El temps de cada aplicació era de 24 a 30 hores. Els aplicadors vaginals 
eren unes capsetes que mantenien el radi gairebé en contacte amb el tumor i 
amb la mucosa vaginal. 

El sistema de París, desenvolupat per Claude Regaud-Lacassagne, consistia 
en la introducció contínua a la matriu i a la part alta de la vagina de quantitats 
més petites de radi durant cinc o sis dies. Els aplicadors vaginals eren taps de 
suro que mantenien els tubs de radi a certa distància del tumor i de la mucosa 
vaginal. El sistema de París es va fer molt popular i durant molts anys va ésser 
el mètode que s'aplicava a Espanya, potser perquè els espanyols coneixien mi- 
llor la llengua francesa que l'anglesa. 

El sistema de Manchester, posterior al d'Estocolm i al de París, va ésser un 
perfeccionament d'aquest darrer. L'aplicació única del radi de cinc a sis dies es 
va dividir en dos de tres dies i els aplicadors es van modificar de tal manera que 
permetien incrementar la distància entre el radi i el tumor i la mucosa vaginal. 
Bernard Sandler i més tard Meredith van fer aquests canvis durant la Guerra 
Civil espanyola, per la qual cosa van fer un pas transcendental. Van adoptar el 
gamma-Ròntgen, és a dir, una unitat de mesura i de dosificació que va perme- 
tre d'una forma més científica l'ús del radi i la combinació de la irradiació ex- 
terna amb raigs X mesurada en ròntgens. 

Durant la Guerra Civil espanyola, el meu pare, com ja he insinuat abans, 

amb l'ajuda del mecànic Sr. Díaz, dels ferrocarrils, va dissenyar i construir un 
colpostat que a més de mantenir una posició constant en relació al coll de la 
matriu i la vagina alta, permetia, quan era necessària, la irrigació vaginal. Això 
era una cosa important quan els antibiòtics i les sulfamides no estaven a l'abast 
de la medicina local. Aquest colpostat es va emprar (seguint els principis fran- 
cesos) a l'Hospital de Sant Pau i Santa Tecla (anomenat Hospital Civil durant la 
guerra) i després a la clínica privada del Dr. Enric Guasch. Naturalment, com 
que la notícia no va ésser publicada en anglès o francès, aquest colpostat no es 
va popularitzar. 

El sistema de Manchester es va estendre ràpidament en el món anglo-saxó 
amb Margaret Tod, Ralston i Paterson (pioners en el camp de la radioteràpia) i 
Partcer (físic). Els que van donar a conèixer i simplificar les idees de Sandler a 
més van establir uns punts de referència de dosis, anomenats A i B, idealment 
emplaçats a l'encreuament de l'urèter i l'artèria uterina (A) i al gangli principal 
(obturador) de la cadena ilíaca externa (B). Aquests punts, malgrat les limita- 
cions, segueixen essent importants encara que no coincideixin moltes vegades 
amb les estructures anatòmiques esmentades. 

Durant la Segona Guerra Mundial i la postguerra, el tractament del càncer 
del coll de la matriu es basava en l'aplicació intracavitària del radi. Els aparells 
de raigs X dedicats a la teràpia eren poc potents, i els pocs que existien eren ge- 
gantescos i, per tant, poc pràctics per a l'ús generalitzat. La irradiació externa 
era necessària per poder proporcionar una dosi als ganglis de la pelvis, ja que 
la dosi administrada solament amb el radi, que era més que suficient per esteri- 
litzar el tumor a la matriu i als teixits adjacents, no esterilitzava el tumor que 
havia envalt els ganglis de les cadenes limfàtiques a la perifèria de la pelvis. El 
que se sabia és que era factible l'esterilització del tumor als ganglis quan es 
combinaven els dos tipus d'irradiació. Va ésser VVilliam I. Morton, als Estats 
Units, qui va observar que la incidència de ganglis positius en malaltes opera- 
des després de la irradiació combinada era molt més baixa que la incidència de 
malaltes operades sense irradiació prèvia. 

El descobriment de la radioactivitat artificial pel matrimoni Jean-Frédéric Jo- 
liot Irène Curie l'any 1933 va fer possible més endavant l'activació del cobalt i 
el disseny de les bombes de cobalt, que van facilitar la fabricació d'unitats de 
teleteràpia menys voluminoses i més barates que el generador electrostàtic de 
Van Der Graf i el transformador de ressonància de Chariton. Més o menys al 
mateix temps es van dissenyar i construir els betatrons, amb energies més ele- 
vades (1 milió de volts per al cobalt i acceleradors i 22-45 milions de volts per 
al betatró). 

Va ésser a Houston on es va dissenyar una de les dues primeres bombes de 
cobalt i on es va utilitzar el primer betatró de 22 milions de volts. Això va ésser el 
començament de la radioteràpia moderna, el pioner de la qual és G. H. Fletcher, 
i d'aquesta manera va quedar establert el sistema de Houston. Fletcher era 
francès però va estudiar medicina a Bèlgica i va anar a Houston amb el físic 
anglès Leonard G. Grimmett, on junts van dissenyar la bomba de cobalt nord- 
americana. Paral-lelament, els canadencs, per raons òbvies, van tenint el con- 
trol del cobalt i hi van els primers malalts. 

El sistema de Houston és un desenvolupament del sistema de Manchester. A 
la irradiació intracavitària, és a dir, a la col-locació del radi a la matriu i a la va- 
gina alta, s'hi va afegir la irradiació externa per un betatró de 22 milions de 
volts. La combinació de les dues modalitats va començar primer com a addició 
de la irradiació externa a la intracavitària per tal d'augmentar la dosi als ganglis 
pèlvics i després va evolucionar de tal forma que es va canviar l'ordre d'admi- 
nistració, començant amb la irradiació externa i continuant amb la intracavità- 
ria a dosis reduides. La raó per fer aquest canvi va ésser la introducció de con- 
ceptes de volum tumoral i la necessitat de donar dosis més elevades a tumors 
grans i menys dosis a tumors petits, principis que són d'aplicació general en 
qualsevol localització per a tumors sòlids i epitelials. L'estratègia consisteix a 
administrar dosis més elevades a volums tumorals més grans i menys dosis a 
volums tumorals més petits. La gamma de dosis varia entre 5.000 centigrays o 
rads per esterilitzar tumors microscòpics fins a més de 10.000 centigrays o rads 
quan el volum tumoral és de més de 5 cm de diàmetre. Aquesta distribució 
equilibrada de dosi permet reduir-la als teixits normals del voltant. 

Es varen introduir els colpostats de Fletcher, que estan basats en idees del de 
París i del de Manchester, en les quals les modificacions permetien una òptima 
distribució de la dosi d'acord amb l'anatomia pèlvica i el volum tumoral de la 
pacient. Els colpostats de Fletcher han tingut modificacions importants per 
adaptar-los a cada cas i actualment poden ésser usats amb càrregues de radi, 
cesi o qualsevol altre element radioactiu sòlid. A més a més, el control de la 
posició de les fonts radioactives es fa a distància, i per tant l'exposició del per- 
sonal és zero. 

Quan es du a terme un tractament seguint les normes establertes a Houston, 
és imperatiu l'ús del sistema intracavitari (intrauterí i vaginal), dissenyat origi- 
nalment per Fletcher i modificat posteriorment per H. Suit i per mi mateix per 
facilitar-ne l'ús. Els paràmetres bàsics són els mateixos en totes les modifica- 
cions dels models actuals, és a dir, es mantenen: el diàmetre dels colpostats, la 
protecció amb tungstè per disminuir la irradiació de bufeta urinària i recte, i la 

posició axial dintre del colpostat de les fonts radioactives. Segons el material 
emprat en la construcció (acer inoxidable o material plàstic), es fan les correc- 
cions adequades per compensar les diferències en dosis. Com a curiositat 
local, cal dir que el model contemporani manual de càrrega diferida està cons- 
truit a Amposta (Tarragona) i un està inclòs en la càpsula radiològica que s'o- 
brirà d'aquí a cent anys, quan se'n compliran dos-cents del descobriment dels 
raigs X. 

La posició dels ganglis a la pelvis i fora de la pelvis es va determinar primer 
quirúrgicament i més endavant mitjançant la limfografia d'extremitats inferiors. 
La limfografia pot detectar metàstasis de 3 o 4 mm, a més de donar la posició 
dels ganglis en relació amb les estructures òssies, i la presència de ganglis posi- 
tius. Això permet una selecció terapèutica més adequada en cada cas. Els ordi- 
nadors ens permeten càlculs més ràpids i més precisos. 

Si se segueixen les normes bàsiques suggerides, que han estat modificades 
al llarg de tres lustres, el percentatge de curacions es manté amb un nombre de 
complicacions baix. Aquest percentatge s'ha reduit considerablement amb l'ús 
d'una dosimetria precisa i ràpida que ens permet fer correccions de les posi- 
cions dels aplicadors (tubs intrauterins i colpostats) i de les fonts radioactives. 
Així aconseguim administrar dosis òptimes al tumor primari i als grups limfà- 
tics, i la reducció de dosis a les estructures anatòmiques normals, com són la 
bufeta urinària, el recte i el sigmoide, l'intestí prim i l'introit vaginal. 

Estem limitats respecte a la dosi a administrar per la localització dels focus 
tumorals. Per exemple, una metàstasi limfàtica o ganglional a prop del tumor 
central pot rebre una dosi molt elevada sense augmentar el risc de complica- 
cions, en canvi, una metàstasi a la paret de la pelvis o una extensió directa tu- 
moral a la paret de la pelvis limita la dosi a administrar. Tanmateix, és impor- 
tant la localització dreta o esquerra perquè a l'esquerra hi ha el sigmoide, fac- 
tor que limita un altre cop la dosi a administrar. Quan el tumor ha sortit de la 
pelvis, el control es fa més difícil i a vegades és impossible. La invasió dels 
ganglis paraaòrtics enfosqueix el diagnòstic, però si els dipòsits metastàtics són 
de poc volum encara es poden aconseguir algunes curacions. 

La construcció d'acceleradors lineals als anys cinquanta és un altre pas tèc- 
nic important, ja que facilita l'extensió dels camps d'irradiació per cobrir amb 
facilitat els grups ganglionals ilíacs comuns i paraaòrtics. A més a més, com 
que els aparells són més lleugers, ens permeten la irradiació per sota de la 
taula, cosa important amb els malalts morbosament obesos. 

De les ccapsetes, d'Estocolm i els ctaps de suro, de París de fa setanta anys, 
hem pasat als covoides, de Manchester fins a arribar als colpostats de Fletcher- 

Suit-Delclòs. Dels aparells d'ortovoltatge muntats a l'aire hem passat al Van 
Der Graf, al transformador de ressonància, a la bomba de cobalt i al betatró fins 
a arribar als acceleradors moderns. Dels càlculs en mil-ligrams-hora, passant 
per taules fetes a mà, hem arribat als càlculs per ordinador. Coneixem la forma 
d'actuar dels fotons i dels electrons, i les dosis necessàries per esterilitzar el 
tumor. També sabem les limitacions que cada òrgan i cada estructura ens ofe- 
reixen per poder fer les coses millor. De moment no tenim cap producte químic 
o biològic que sigui prou efectiu per esterilitzar el tumor metastàtic a distància 
i per això continua essent importantíssim el diagnòstic precoç. Els tumors pe- 
tits, de menys de 4 cm de diàmetre sense evidència de tumor macroscòpic clar 
per limfografia, tenen un 9026 de probabilitats de curar-se. Aquest percentatge 
disminueix a mesura que el volum tumoral augmenta, sigui per expansió o per 
infiltració, sigui aquesta extensió al cos de la matriu o a les parets de la pelvis. 

L'extensió tumoral és important atès que hem de modificar el pla de tracta- 
ment. Per exemple, l'extensió al voltant del recte-sigmoide predisposa a com- 
plicacions que s'hauran de corregir amb colostomia. La història d'infeccions 
pèlviques i d'intervencions quirúrgiques anteriors predisposa a complicacions. 
Per tractar de controlar tumors avançats però clínicament limitats a la pelvis, 
hem intentat combinar la radioteràpia amb la cirurgia i amb la quimioteràpia, 
tant per via intraarterial com sistèmica, però no s'han millorat els resultats. 
Hem intentat també la irradiació en condicions hiperbàriques, hem emprat la 
irradiació amb neutrons, però cap d'aquestes variacions no han millorat els re- 
sultats. Una radioteràpia ben feta ofereix els millors resultats amb un mínim de 
complicacions. La cirurgia radical amb limfadenectomia s'ha de reservar per a 
malaltes joves amb tumors molt petits i amb la intenció de preservar els ovaris. 
En general, la cirurgia sola no és superior a una radioteràpia ben plantejada i 
executada. 

Esperem que un dia no gaire llunyà els esforços educatius, tant del ciutadà 
com dels metges, aconsegueixin detectar aquest tumor com més aviat millor 
per obtenir sempre aquests resultats. Malauradament, això que va millorant en 
els paisos més avançats continua essent un problema molt seriós en els menys 
densenvolupats. Esperem també que no gaire tard sigui possible trobar un pro- 
ducte químic o biològic eficient per tractar els tumors més avançats amb èxit. 

L'encert de qualsevol universitat a distingir qui ha d'investir amb la més alta 
consideració, el doctorat honoris causa, rau en una simple valoració: en el fet 
que qui hi surti guanyant sigui, no tant la persona homenatjada, com la mateixa 
institució. Al cap i a la fi, el que aquesta decideix de dur a terme és justament la 
seva incorporació definitiva al col-lectiu que la constitueix. Consegúentment, és 
important que, com en la tria de qualsevol professor o professora, s'enriqueixi 
de les millors figures en el món de la ciència, de la tecnologia o de les arts. 

Fins ara, els doctors honorats ho han estat a partir de la voluntat necessària 
de reconeixement per tot el que han significat en el naixement de la nostra Uni- 
versitat, certament que no desmereixen gens ni mica l'honorança, perquè 
tenen més que sobradament mèrits acadèmics. 

Però la història es fa seguint pas a pas el camí que es recorre i marcant opor- 
tunament punts crucials d'arrencada que la caracteritzen de manera singular. 

Els ara ja doctors, Lluís Delclòs i Joan Perucho, no en són els primers estric- 
tament, tanmateix, sí que ho són si considerem quan es tanca el període cons- 
tituent i s'inicia l'etapa de major autonomia, perquè es dóna per demostrada la 
capacitat de governar-nos nosaltres mateixos. La qual cosa suposa implícita- 
ment haver seguit, per a la sanció de la selecció, el procediment rigorós que 
marquen els nostres Estatuts: les propostes dels centres, dels departaments i del 
rector, l'examen i l'aprovació del Comitè Acadèmic, i l'acord de la Junta de 
Govern. Cal que, juntament amb aquesta indicació del context en què els doc- 
tors Delclòs i Perucho han estat honorats, destaqui també que en totes i cadas- 
cuna de les etapes del procés la voluntat que avui acomplim s'hi ha manifestat 
de manera unànime. 

l és que ambdós doctors no podien provocar cap ombra de dubte en aquest 
sentit. Les característiques que els determinen, glossades en la /audatio del pro- 
fessor Masana i en la del professor Pujol, són diàfanament desitjables, tant des 
del punt de vista humà com des del punt de vista de la dedicació a la ciència 
mèdica del doctor Lluís Delclòs i a l'art de la literatura del doctor Joan Perucho, 
i encara del de la producció intel-lectual d'un i altre, perspectives impossibles 
de separar, perquè íntimament barrejades, en estreta interdependència, consti- 
tueixen una sola realitat personal en cadascun. 

Per la qual cosa, és ben palès que, d'aquest acte solemne d'avui, qui se'n 
beneficia és especialment la Universitat. Dit d'una altra manera: hem escollit 
adequadament. Altrament, acomplim un acte de justícia a què qualsevol uni- 
versitat està obligada: retre homenatge d'agraiment a qui contribueix de mane- 
ra singular a fer avançar el món en l'harmonia entre les virtuts que haurien de 
caracteritzar sempre la nostra condició i la saviesa dels coneixements en les 
àrees en què s'han especialitzat. 

Vull encara destacar una peculiaritat de la investidura com a doctors hono- 
ris causa de Delclòs i Perucho: que són d'aquesta terra, del nostre entorn més 
immediat. El proverbi popular que afirma que ningú no és profeta al seu terri- 
tori té explicacions més profundes que no sembla. Sovint tendim a menystenir 
allò que ens és molt a prop, probablement per la proximitat mateixa, no és es- 
trany que els homes i les dones, i les seves obres, es coneguin més pregona- 
ment per aquells de fora del país d'on són originaris que pels seus conciutadans 
i conciutadanes. No ens enganyéssim, aquest fenomen delata, no solament que 
el bosc no ens deixa veure els arbres, sinó una realitat, al meu entendre, molt 
pitjor: és el reflex de complexos injustificats, segons els quals tot el que proce- 
deix de fora és millor que el que nosaltres fem. La història cultural, mitjançant 
mecanismes alienants que miren d'escampar prejudicis interessats, es preocu- 
pa de fer hegemòniques determinades formes de pensament i determinades ex- 
pressions concretes seves, aquest fet, que notem especialment en la producció 
artística en general, es verifica igualment, encara que amb major subtilitat i, 
doncs, amb més dificultats de percebre's, en qualsevol àmbit de la ciència i, 
molt més encara, en el de la tecnologia. 

És així com, en un sentit fatalment negatiu, es desemboca fàcilment en l'ex- 
trem de la intolerància, del rebuig prepotent de tot el que no s'adigui amb els 
esquemes predominants quant als sistemes de vida. És així com es neguen les 
diferències, les especificitats que poden destorbar els models que hom ha deci- 
dit de fer preponderants. 

L'autoodi és l'efecte més perniciós d'aquesta manera de plantejar la histò- 
ria. L'autoodi personal i col-lectiu. Arribem a aprendre a desdenyar-nos a nos- 
altres mateixos. En lloc de reaccionar contra la desconsideració irrespectuosa 
d'altri, ens hi sumem, col-laborant al nostre propi anorreament com a individus 
i com a poble. 

La defensa, la reivindicació natural i democràtica dels drets al reconeixement 
de la nostra existència s'afluixen per una ignominiosa vergonya dels propis orí- 
gens i de la pròpia identitat. Caiem en el parany de titllar de provincià allò que 
ens caracteritza, en nom d'una artificiosa modernitat que pretén reclamar un 

sentiment universalista que amaga un anivellament homogeneitzador que no 
suma, sinó que resta, en benefici dels qui imposen una concepció aparentment 
avançada, que, tanmateix, discrimina prepotentment sempre al seu favor, és clar. 

Homenatgem dues persones que són d'aquí. No obsedida la nostra Univer- 
sitat a pensar solament en els qui no en són. És aquesta una saludable pràctica 
que, sense oblidar ningú, ens impedirà d'ésser ingrats i ignorants dels valors 
que tenim més a la vora. 

Endemés, prou que sabem del caràcter cosmopolita que qualifica tant el 
doctor Delclòs com el doctor Perucho. Aquesta és una grandesa més que cal 
sumar als mèrits que ja han destacat els qui els han apadrinats i que, doncs, no 
em pertoca a mi de remarcar-los novament: saber ésser universal des de la im- 
pregnació de les pròpies arrels. El doctor Delclòs viu des de fa anys a Houston, 
on exerceix la seva professió, sense haver mai oblidat el seu país. El doctor Pe- 
rucho ha penetrat des de l'estudi i la lectura en tots els móns possibles, fins i tot 
en els fantàstics, quimèrics, fabulosos, que la ment humana hagi pogut crear i 
ha explicat arreu la seva obra i, com a assagista i crític, també l'obra d'altri. 
D'aquest tret en donen fe a bastament les molt diverses llengues en què han vist 
la llum l'obra d'ambdós. 

Finalment, vull destacar una altra particularitat d'aquest acte solemne. 
Sempre he dit, amb plena convicció, que cal incentivar des de la nostra 
Universitat la interdisciplinarietat. L'especialització no solament és bona, sinó 
absolutament necessària. Però no és contradictòria —no ho ha d'ésser— amb 
el que podem denominar la formació global. Goso dir que un dels reptes que 
tenim els responsables de l'educació en tots els seus nivells és justament la 
capacitat d'adreçar-la cap a una solució que sigui el resultat d'un equilibri just, 
ponderat, harmònic entre el coneixement profund d'un àmbit ben específic del 
saber i la capacitat de poder participar, nogensmenys, de qualsevol altre, sense 
excepció. No és pas una feina fàcil, però això no ens eximeix de la responsa- 
bilitat que hi tenim, si hi creiem. És prou evident que el món actual ens obliga 
al domini meticulós, com més segur millor, d'una faceta del saber, però no ho 
és menys que en aquest mateix món estem donant mostres grotesques de com- 
portaments incívics, que ens duen a la bel-ligerància més irracional entre per- 
sones i pobles. Vol dir que, sens dubte, tot no va com caldria, que ens equivo- 
quem i que cal esmenar. Molt probablement un dels cops de timó que hem de 
forçar és l'aposta per aquest ensinistrament integral que col-labori a una visió 
més humana de la història. 

El doctor Delclòs i el doctor Perucho hem volgut que simbolitzessin, plegats 
en aquesta cerimònia, l'agermanament de la ciència i de les humanitats, com 

una sola cosa indestriable. I l'ocasió no podia ésser més reeixida, perquè l'un 
dedica el seu treball a frenar l'estroncament de la vida i l'altre, a procurar que 
aquesta vida que sortosament s'allarga cada vegada més gràcies a la ciència 
mèdica s'ompli de sentit a través de la delectació en l'art literari, en l'art en ge- 
neral, en el conreu del pensament, per tal d'augmentar la capacitat d'interven- 
ció en la transformació de la realitat. Viure més no vol dir solament viure més 
anys, sinó, sobretot, tenir la necessitat i la possibilitat de contribuir en la seva 
evolució progressivament positiva. 

El saber no acompleix la seva funció en l'erudició per l'erudició, sinó en 
tant que ens fa més lliures, de la mateixa manera que la llibertat és real sola- 
ment si reverteix a fer-nos més savis, en un cercle que gira indefinidament. 


Benvolguts doctors Lluís Delclòs i Joan Perucho, ultra acceptar la proposta 
per a investir-vos, com ho heu estat, amb la més alta dignitat acadèmica, em 
correspon de donar-vos l'acollença en la nostra institució. Sigueu benvinguts 
en aquesta casa i en el nostre col-lectiu que la compon. Vosaltres també heu 
contribuit decisivament amb les vostres aportacions a fer-la créixer. 

Continueu donant-nos l'exemple de la dedicació entusiasta i infatigable al 
treball que tant de bé ens ha reportat i que tant de bé us ha reportat. Sigueu am- 
baixadors de la nostra universitat, que ara és també especialment la vostra uni- 
versitat. 

